IVL ออกกรีนบอนด์ 1 หมื่นลบ. ชูดบ. 3.60% ขายสถาบัน-รายใหญ่ 28 ต.ค.-2 พ.ย.
IVL ออกกรีนบอนด์ 3 ชุด วงเงิน 1 หมื่นลบ. ชูดอกเบี้ย 2.48-3.60% ขายสถาบัน-รายใหญ่ 28 ต.ค.-2 พ.ย. นำเงินที่ได้ชำระคืนหนี้เดิม-เป็นทุนหมุนเวียนกิจการ
IVL ออกกรีนบอนด์ 3 ชุด วงเงิน 1 หมื่นลบ. ชูดอกเบี้ย 2.48-3.60% ขายสถาบัน-รายใหญ่ 28 ต.ค.-2 พ.ย.
29 ต.ค. 2564

บริษัท อินโดรามา เวนเจอร์ส จำกัด (มหาชน) หรือ IVL ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ส่งเสริมความยั่งยืนระยะยาว ครั้งที่ 1/2564 จำนวน 3 ชุด มูลค่ารวม 10,000 ล้านบาท ได้แก่ ชุดที่ 1 เสนอขายไม่เกิน 3,000 ล้านบาท อายุ 5 ปี ครบกำหนดไถ่ถอนปี 2569 อัตราดอกเบี้ยคงที่ 2.48%
ชุดที่ 2 เสนอขายไม่เกิน 2,000 ล้านบาท อายุ 7 ปี ครบกำหนดไถ่ถอนปี 2571 มีอัตราดอกเบี้ยคงที่ 3.00% และชุดที่ 3 เสนอขายไม่เกิน 5,000 ล้านบาท อายุ 10 ปี 6 เดือน ครบกำหนดไถ่ถอนปี 2575 มีอัตราดอกเบี้ยคงที่ 3.60% ทั้งนี้บริษัทจะชำระดอกเบี้ยทุก 3 เดือนตลอดอายุหุ้นกู้
โดยบริษัทจะเสนอขายหุ้นกู้ให้เฉพาะแก่ผู้ลงทุนสถาบัน และ/หรือ ผู้ลงทุนรายใหญ่ ระหว่างวันที่ 28-29 ต.ค.และ 1-2 พ.ย.64 ผ่านธนาคารกรุงเทพ ธนาคารกรุงไทย ธนาคารกสิกรไทย ธนาคารไทยพาณิชย์ และ ธนาคารฮ่องกงและเซี่ยงไฮ้ แบงกิ้ง คอร์ปอเรชั่น
ขณะที่ บริษัท ทริสเรทติ้ง จำกัด จัดอันดับความน่าเชื่อถือของหุ้นกู้อยู่ที่ระดับ “AA-” แนวโน้ม “คงที่” เมื่อวันที่ 23 ก.ย.64 โดยบริษัทจะนำเงินที่ได้จากการเสนอขายหุ้นกู้ครั้งนี้ไปชำระคืนหนี้เดิม และ/หรือเพื่อเป็นเงินทุนหมุนเวียนทั่วไปภายในกิจการ